RESOLUCIÓN do 24 de novembro de 2011 pola que se convoca un curso básico de capacitación para a categoría de policía dos corpos de policía local.
Academia Galega de Seguridade Pública — III. Outras disposicións — 05/12/2011

Dentro das actividades programadas para o ano 2012, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase o desenvolvemento dun curso básico de capacitación para a categoría de policía dentro dos corpos de policía local, segundo o previsto no artigo 35.2 da Lei 4/2007, do 20 de abril, de coordinación das policías locais, e no artigo 16 do Decreto 243/2008, do 16 de outubro, que deberá desenvolverse conforme as seguintes bases:
Obxectivos.
Dotar os policías dunha formación teórico-práctica de carácter inicial, específica para as funcións propias dos corpos de policía local, facilitándolles a competencia e capacidade necesarias para o posterior desempeño da súa actividade profesional.
Destinatarios/as.
O curso vai dirixido a todas aquelas persoas que superaron as correspondentes probas de acceso á categoría de policía dos diferentes concellos de Galicia.
Inscrición.
A inscrición é gratuíta.
A academia procederá a reservar definitivamente a correspondente praza segundo a comunicación da inscrición por parte do concello de procedencia.
Prazas.
Sen límite.
Solicitudes.
1. Os concellos deberán remitir un escrito á Academia Galega de Seguridade Pública solicitando as correspondentes prazas de reserva, con indicación das persoas que superaron as correspondentes probas de oposición á categoría de policía.
2. O prazo para a remisión de escritos rematará o día 31 de decembro de 2011.
3. Os escritos deberán enviarse á Academia Galega de Seguridade Pública: avenida da Cultura, s/n, 36680 A Estrada. Previamente remitiranse por fax (886 20 61 22) para axilizar os correspondentes trámites.
Contido e duración do curso.
O curso desenvolverase na Academia Galega de Seguridade Pública, en sesións de mañá e tarde, de luns a venres, e nel trataranse entre outros os seguintes módulos:
– Xurídico.
– Policía de tráfico.
– Operativo.
– Asistencial.
– Técnico.
– Policía administrativa.
– Social-humanístico.
– Policía xudicial e de investigación.
– Formación física.
O curso terá unha duración de nove meses, seis meses de formación teórica na academia e tres meses de prácticas nos respectivos concellos de procedencia.
Desenvolvemento do curso.
O alumnado da Academia Galega de Seguridade Pública durante o seu período de permanencia nela rexerase polo regulamento de réxime interior desta, publicado por Orde do 4 de febreiro de 2009, da Consellería de Presidencia, Administracións Públicas e Xustiza, no DOG núm. 30, do 12 de febreiro.
Datas e horario.
O curso, de carácter teórico, desenvolverase na Academia Galega de Seguridade Pública do 16 de xaneiro ao 13 de xullo de 2012.
O período de prácticas nos concellos comezará o 14 de xullo e rematará o 14 de outubro de 2012.
Certificado.
De acordo co previsto no artigo 19 de Decreto 243/2008, do 16 de outubro, de desenvolvemento da Lei 4/2007, unha vez superado o curso e o período de prácticas, a AGASP emitirá un informe certificando a dita superación, de maneira que o concello de pertenza poida proceder ao nomeamento como persoal funcionario de carreira e á toma de posesión na categoría de policía.
Modificacións.
A Academia Galega de Seguridade Pública poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
Tramitación do expediente.
Esta convocatoria tramítase como expediente anticipado de gasto polo que os actos derivados dela quedan condicionados á existencia de crédito axeitado e suficiente nos orzamentos do exercicio 2012, en trámite parlamentario, de acordo co disposto no punto 3.º
in fine
, da Orde do 27 de novembro de 2000 (DOG n.º 231, do 29 de novembro), pola que se modifica a Orde do 11 de febreiro de 1998 (DOG n.º 34, do 19 de febreiro), sobre tramitación anticipada de gasto.
A Estrada, 24 de novembro de 2011.